Bong Joon-ho

Bong Joon-ho (봉준호, uttales på koreansk: [poːŋ tɕuːnho → poːŋdʑunɦo]; født 14. september 1969) er en sørkoreansk filmregissør og manusforfatter. For filmen Parasitt fikk han i 2019 Gullpalmen og i 2020 Oscar-prisen for beste film.

Han debuterte i 2000 med den mørke komedien Barking Dogs Never Bite. Tre år senere kom Memories of Murder. Filmen solgte fem millioner billetter i Sør-Korea og vant blant annet prisene for beste film, beste regi og beste skuespiller under Grand Bell-utdelingen, Sør-Koreas svar på Amandaprisen. Memories of Murder har ligget på IMDbs liste over de 250 beste filmene i verden siden 2012. I 2006 kom monsterfilmen The Host, som solgte 13 millioner billetter i Sør-Korea. 

I 2013 kom hans første engelskspråklige film, Snowpiercer. Filmen, som er basert på den franske, dystopiske tegneserien Le Transperceneige, er den dyreste koreanske filmen som er laget. Den kostet 40 millioner US dollar å lage, men hadde året etter at den kom ut inntjent nærmere 100 millioner US dollar.

Bongs andre engelspråklige film, Okja, ble produsert av Netflix og konkurrerte i hovedkonkurransen under filmfestivalen i Cannes. Denne kombinasjonen var kontroversiell og filmen ble buet på under premieren.

Filmografi
2000: Barking Dogs Never Bite
2003: Memories of Murder
2006: The Host
2009: Mother
2013: Snowpiercer
2017: Okja
2019: Parasitt

Referanser

Eksterne lenker 
 
 
 

Sørkoreanske filmregissører
Sørkoreanske manusforfattere
Oscar-vinnere (regi)
Oscar-vinnere (originalmanus)
Personer fra Daegu